Ir-Regolament tal-Kunsill (KE) Nru 1105/2001
tat-30 ta' Mejju 2001
li jemenda r-Regolament (KEE) Nru 1911/91 dwar l-applikazzjoni tad-dispożizzjonijiet tal-liġi tal-Komunità għall-Gżejjer Kanarji
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra l-Att ta' l-Adeżjoni ta' Spanja u l-Portugall, u b'mod partikolari l-ewwel subparagrafu ta' l-Artikolu 25(4) tiegħu,
Wara li kkunsidra l-proposta mill-Kummissjoni [1],
Wara li kkunsidra l-Opinjoni tal-Parlament Ewropew [2],
Wara li kkunsidra l-Opinjoni tal-Kumitat Ekonomiku u Soċjali [3],
Billi:
(1) L-Artikolu 5(1) tar-Regolament (KEE) Nru 1911/91 [4] stabbilixxa perjodu ta' transizzjoni li awtorizza lill-awtoritajiet Spanjoli sabiex jimponu taxxa fuq il-produzzjoni u l-importazzjonijiet (APIM) fuq il-prodotti kollha li jidħlu jew li huma ffabbrikati fil-Gżejjer Kanarji.
(2) L-Artikolu 6(1) ta' dak ir-Regolament stabbilixxa perjodu ta' transizzjoni sabiex tiġi introdotta b'mod progressiv it-Taxxa Doganali Komuni (TDK) fil-Gżejjer Kanarji.
(3) Iż-żewġ perjodi ta' transizzjoni skadew nhar il-31 ta' Diċembru 2000.
(4) F'Ottubru u Novembru 2000, l-awtoritajiet Spanjoli talbu li jiġu estiżi l-perjodi ta' transizzjoni msemmija u li jiġu introdotti l-miżuri fuq il-bażi tar-Regolament (KEE) Nru 1911/91.
(5) F'Lulju u f'Ottubru 2000, l-awtoritajiet Spanjoli ħabbru taxxa ġdida li tkun applikabbli għall-Gżejjer Kanarji u maħsuba sabiex tikkumpensa għall-ostakoli li hemm referenza għalihom fl-Artikolu 299(2) tat-Trattat.
(6) It-talba kien fiha dokumentazzjoni li indikat li anke jekk is-sitwazzjoni ekonomika fil-Ġżejjer Kanarji tjiebet matul il-perjodu ta' transizzjoni, l-integrazzjoni sħiħa tar-reġjun twassal għal tnaqqis fl-attività industrijali u kummerċjali, u b'hekk fl-impjiegi, fis-setturi differenti kkonċernati.
(7) Iżda, fil-perjodu qasir disponibbli ma jkunx possibbli li jiġi evalwat l-impatt sħiħ tat-terminazzjoni jew tal-modifika tal-miżuri eżistenti dwar is-sitwazzjoni ekonomika u soċjali tal-Gżejjer Kanarji.
(8) Sabiex jiġi żgurat li l-operaturi ekonomiċi kkonċernati jiġu mogħtija ċerta kontinwità fil-qafas legali li jaffettwa n-negozju tagħhom, huwa xieraq li l-perjodi ta' transizzjoni jiġu estiżi b'sena.
(9) Ladarba l-evalwazzjoni msemmija fuq tkun tlestiet, il-Kummissjoni għandha tagħmel, jekk ikun hemm bżonn, proposta ġdida li tagħti kas ta' l-għanijiet ta' l-Artikolu 299(2) tat-Trattat,
ADOTTA DAN IR-REGOLAMENT:
L-Artikolu 1
Fl-Artikolu 5(1) u (6) tar-Regolament (KEE) Nru 1911/91, id-data tal-"31 ta' Diċembru 2000" għandha tiġi mibdula b'dik tal-"31 ta' Diċembru 2001".
L-Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Jannar 2001.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-30 ta' Mejju 2001.